OBH 4139/1997.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása

Az Ablak című televíziós műsor az 1997. április 4-i adásában részletes beszámolót közölt az Industring Kft. tervezett sajókeresztúri működésével kapcsolatos lakossági észrevételekről. A műsorban elhangzott, hogy 1997. április 27-én helyi népszavazásra kerül sor.

Az állampolgári jogok országgyűlési biztosáról szóló 1993. évi LIX. törvény /a továbbiakban: Obtv./ 16. § (2) bekezdése értelmében az országgyűlési biztos a hatóságok intézkedései vagy mulasztásai által az alkotmányos jogokkal összefüggő sérelmek kivizsgálása és megszüntetése érdekében hivatalból is eljárhat. E törvényi felhatalmazással élve a fenti műsor alapján hivatalból vizsgálatot indítottam.

Eljárásom során az Obtv. 18. § (2) bekezdése alapján írásban, majd rövid úton kértem tájékoztatást Sajókeresztúr Polgármesterétől az üzem létesítésével kapcsolatos lakossági véleményekről, a szakhatósági állásfoglalásokról, a népszavazás eredményéről.

Az érintett alkotmányos jog

Az Országgyűlési Biztos eljárása során a következő alkotmányos jogot vizsgálta az üggyel kapcsolatban.

A Magyar Alkotmány 18. §-a úgy rendelkezik, hogy a Magyar Köztársaság elismeri és érvényesíti mindenki jogát az egészséges környezethez.

Az ügy jogszabályi háttere

A helyi önkormányzatokról szóló 1990. évi LXV. törvény.
A veszélyes hulladékokról szóló 102/1996. (VII. 12.) Korm. rendelet.
A környezeti hatásvizsgálat elvégzéséhez kötött tevékenységek köréről és az ezzel kapcsolatos hatósági eljárás részletes szabályairól szóló 152/1995. (XII. 12.) Korm. rendelet.
A hulladékégetés technológiai kibocsátási határértékeinek és az azok alkalmazására vonatkozó szabályok megállapításáról szóló 11/1991. (V. 16.) KTM rendelet.

A vizsgálat megállapításai

Sajókeresztúr Önkormányzatának Képviselőtestülete a helyi népszavazás kiírásáról szóló határozatát a Borsod-Abaúj-Zemplén Megyei Közigazgatási Hivatal indítványára hatályon helyezte, így az 1997. április 27-re kiírt népszavazás elmaradt.
A szavazólapon az alábbi kérdés szerepelt: "Hozzájárul-e, hogy az INDUSTRING Ipari Termékhasznosító Kft. a magas vastartalmú kohászati termékeket feldolgozza. A gyártásnál felhasznált anyagok egy része a veszélyes hulladékokról szóló rendelet alapján veszélyes hulladék besorolásban van, ezen tevékenység a környezetvédelmi hatóság engedélye alapján történhet. A tevékenység a község közigazgatási területén munkahelyeket biztosítson és hozzájáruljon a község költségvetéséhez."

Ezt követően a Képviselőtestület újabb határozatában 7 képviselő kezdeményezésére közvélemény-kutatás jelleggel írt ki helyi népszavazást, amely azonban érvénytelen volt, mert a részvételi arány nem érte el az 50 %-ot. Ekkor a következő kérdés szerepelt a szavazólapon: "Támogatja-e, hogy az INDUSTRING Ipari Termékhasznosító Kft. a magas vastartalmú kohászati termékeket feldolgozza - amelyek egy része veszélyes hulladék besorolásban van - és a tevékenységével a község közigazgatási területén munkahelyeket biztosítson és hozzájáruljon a község költségvetéséhez."

Az Észak-Magyarországi Környezetvédelmi Felügyelőség az 1997. február 25-én kelt - majd 1997. július 31-én kiegészített - határozatában az Industring Ipari Termékhasznosító Kft. részére a határozatban felsorolt veszélyes hulladékok átvételét és kísérleti hasznosítását engedélyezte. Az engedély 1997. december 31-ig volt érvényes. A Felügyelőség az 1997. szeptember 19-én kelt határozatában az engedélyes részére az engedély érvényességi idejét 1998. június 30-ig meghosszabbította.

Sajókeresztúr Polgármestere távbeszélőn azt a tájékoztatást adta, hogy az Industring Kft. időközben megszűnt, a tervezett és a helyi lakók egy részében ellenérzést kiváltó beruházásra nem került sor. Mivel a vizsgálat megindítására okot adó állapot megszűnt, az országgyűlési biztos eljárását befejezte.

Budapest, 1999. április 15.

Gönczöl Katalin